《江楼写望》
宋代·释文珦

晨登江上楼，周览竟遐目。
江天渺无际，清致如可匊。
初日明远峰，微烟消广麓。
平波净如镜，群象印寒渌。
浦溆集帆樯，长空来鹳鹜。
凉风天末起，散入檐前竹。
旷然适野情，谁能念幽独。
手把离骚经，閒倚阑干读。
灵均邈千载，遗音谅难续。
沧浪在何处，思以濯吾足。

作者简介：释文珦（一二一〇——？）（生年据本集卷一〇《看新历》“又看景定新颁历，百岁还惊五十过”推定），字叔向（影印《诗渊》册五页三七九八《宿山庵》署），自号潜山老叟，于潜（今浙江临安西南）人。早岁出家，遍游东南各地，游踪略见集中《闲中多暇追叙旧游成一百十韵》诗，有“题咏诗三百，经行路四千”之句，后以事下狱，久之得免，遂遁迹不出。终年八十馀。诗集已佚，清四库馆臣据《永乐大典》辑为《潜山集》十二卷。事见集中有关诗篇。